Man wat kind gryp 'nié mensehandel' | Maroela Media
Man wat kind gryp 'nié mensehandel'
Die polisie sê die voorval waartydens 'n jong kind verlede week helderoordag by 'n restaurant deur 'n onbekende man gegryp is, is nié 'n geval van mensehandel nie.
Tog behoort Suid-Afrika meer paraat te wees om te verhoed dat geen landsburger 'n slagoffer van mensehandel word nie, meen brig. Vish Naidoo, nasionale polisiewoordvoerder.
Naseem Slamang (24) staan tereg op aanklagte van aanranding met die doel om ernstig te beseer, poging tot ontvoering en algemene aanranding nadat hy na bewering 'n dogtertjie verlede Donderdag by 'n restaurant in Florida aan die Gautengse Wes-Rand gegryp het.
Dishal Sooku, eienaar van die restaurant, gryp dan in om die man in bedwang te bring waarna die man later in hegtenis geneem is.
In nog 'n video wat na die voorval wyd versprei is, lê Slamang op die vloer nadat hy vasgetrek is en sê hy aan omstanders dat hy vir 'n sindikaat werk wat kinders ontvoer.
"Alhoewel mensehandel nie so gereeld in Suid-Afrika soos in ander dele van die wêreld voorkom nie, moet ons 'n kollektiewe benadering volg om te verseker dat nie een persoon, man, vrou of kind, die slagoffer van hierdie misdaad word nie," sê Naidoo nou.
Hy gee wel toe dat die polisie kennis dra van jongmense, veral vroue, wat in Suid-Afrika na bewering van hul huise weggelok is met die belofte van winsgewende werk net om later ontvoer te word vir sekshandel.
"Sake van ontvoering en vermiste persone is 'n bron van kommer vir die Suid-Afrikaanse polisiediens (SAPD). Die SAPD het saam met ander regeringsdepartemente proaktiewe sowel as reaktiewe ingrypings ingestel om sulke sake doelgerig te hanteer. Elkeen van hierdie misdade word onder verskillende omstandighede en met verskillende motiverings gepleeg."
Naidoo sê verder persone kan as vermis aangemeld word ná 'n misdaad soos moord en ontvoering óf nadat die persoon moontlik van die huis af weggeloop het. "Hoe dit ook al sy, dit moet onmiddellik by die polisie aangemeld word en daar is geen wagtydperk hiervoor nie.
"'n Persoon word as ontvoer beskou as 'n persoon sonder sy of haar toestemming verwyder word en van sy of haar vryheid ontneem word vir 'n losprys. 'n Persoon word [ook] as ontvoer beskou as die persoon uit die toesig van sy of haar ouers verwyder word met die doel op 'n huwelik of vir seksuele omgang."
Naidoo doen 'n beroep op die publiek om enige moontlike voorvalle van ontvoering of mensehandel, verkieslik voor dié misdade gepleeg word, by die polisie se misdaadstopnommer 086 00 10111 aan te meld.
grypvideo Johannesburg mensehandel
Nou wat presies is dit? Gaan hy vir haar koekies koop?
Hy se dan in die ander video hy werk vir n sindikaat wat kinders ontvoer?? Is die berig nie verkeerd nie???????
Het Naidoo gesien wat ek gesien het en dieselfde video???? Dis mos duidelik wat hy probeer doen het en dan boonop gesê aan omstanders. Skokkend en hulle wil nie hulle werk doen nie!!!
Weet van 'n geval (baie jare gelede) waar 'n man in die hof skuldig gepleit het aan moord, maar steeds vrygelaat is omdat daar nie genoegsame bewyse teen hom was nie…